Hun fik afslag på afslag på afslag, selvom hun søgte alt fra rengøringsjob til lagerarbejde. 35-årige Kaltuma Guraa var arbejdsløs i fem år, og frustrationen voksede stødt. Indtil hun besluttede sig for at gøre noget ved det.

I dag har Kaltuma Guraa travlt i kantinekøkkenet. Hun er én ud af i alt 14 kvinder, der har startet cateringvirksomheden ‘Somalifood’ op. Med i bagagen har de tilsammen omkring 115 års arbejdsløshed.

- Vi havde lyst til at bidrage med noget og ikke bare sidde derhjemme, siger Kaltuma Guraa.

Som noget nyt er kvinderne også begyndt at levere mad til en kantine, hvor medarbejdere fra syv forskellige virksomheder i Viby ved Aarhus kommer og spiser.

Svært at finde arbejde

Det er ikke et særsyn, at somaliske kvinder kan have svært ved at komme ind på arbejdsmarkedet. Ifølge Danmarks Statistik var det kun lidt mere end hver femte somaliske indvandrerkvinde, der var i arbejde sidste år, og somaliske indvandrere er en af de grupper med lavest beskæftigelsesfrekvens i Danmark.

Kaltuma Guraa har selv mærket frustrationen over at gå ledig.

- Det er svært at komme i arbejde, især når man ikke har noget erfaring og har været arbejdsløs længe, siger hun.

Tara Hansen fra Jobcenter Aarhus har hjulpet kvinderne med at komme i gang med deres cateringvirksomhed. De mødte hinanden ved et Jobcenter-arrangement i Gellerupparken for ni måneder siden.

Når man kommer til Danmark og skal forholde sig til regler, regnskab og moms, så bliver det svært at komme igang. Men viljen og lysten til at komme i gang, den er der. Tara hansen, jobcenter aarhus

- De her kvinder kom til mig med en fantastisk idé, hvor jeg kunne mærke motivationen og engagementet. Så jeg gik tilbage til min ledelse og hørte, om vi kunne gøre noget for at hjælpe dem, fortæller hun.

Kommunen har blandt andet hjulpet med at finde samarbejdspartnere og sørget for, at kvinderne alle har fået et hygiejnebevis. For det kan være en stor opgave at starte egen forretning i et nyt land, siger Tara Hansen.

- Når man kommer til Danmark og skal forholde sig til regler, regnskab og moms, så bliver det svært at komme i gang. Men viljen og lysten til at komme i gang, den er der, siger hun.

Ingen kontanthjælp i Somalia